stanford-oval/wikipedia huggingface dataset:
קטנגה (מדינה)
משבר קונגו > כניעה

ב-24 בדצמבר 1962 התנגשו כוחות האו"ם ואנשי ז'נדרמריה קטנגים סמוך לנקודת תצפית של האו"ם ליד עיר הבירה. במהלך התקרית הופל מסוק של האו"ם והנשיא צ'ומבה הביע צער על מה שהיה נראה בתחילה כתקלה הנובעת מחוסר הבנה, תוך שהוא מבטיח כי יורה לכוחותיו להפסיק לפעול. אבל האש המשיכה עד 27 בדצמבר. קציני כוח האו"ם הודיעו למליאת האו"ם כי הם ינקטו בכל הצעדים המתחייבים להגן על הכוח, אלא אם כן תוכרז הפסקת אש מיידית. למחרת צעדו כוחות האו"ם לתוך אליזבתוויל כדי לנטרל את כוחות הז'נדרמריה.
בתוך שלושה ימים השתלטו כוחות האו"ם על העיר אליזבתוויל. חלק מאנשי הז'נדרמריה נתפסו ויתרתם נסוגו דרומה. שכירי החרב נפוצו לכל עבר. מטוסי קרב בשרות האו"ם ביצעו מספר גיחות נגד חיל האוויר הקטנגי וכל מטוסיו, למעט שניים, הושמדו על הקרקע. צ'ומבה נמלט מעיר הבירה, תוך שהוא מאיים לפתוח בהתקפת-נגד אם האו"ם לא יפסיק את הפעולה. הוכרזה שביתת נשק עד 1 בינואר 1963, אולם במעשה של הפרת פקודה מפורשת ממטה האו"ם בניו יורק, חיילים מכוח האו"ם התקיפו את ג'דוטוויל. חיילי קטנגה הרסו את הגשר על נהר לופירה כדי למנוע את התקדמותם, אולם כוח האו"ם חצה את הנהר על הריסות הגשר ולמרות אש צלפים. מאוחר יותר נתלה האשם בפעולה זו בתקשורת לקויה ואיטית בין כוחות האו"ם בקטנגה ובקונגו כולה. כיבושה של ג'דוטוויל מנע מנאמני צ'ומבה אחיזה בעיר כפי שתכננו.
לאחר נפילתה של ג'דוטוויל התרחשו מספר מקרים מעוררי מחלקות בהם היו מעורבים כוחות האו"ם ואזרחים מן השורה. שתי נשים בלגיות שנסעו ברכב נהרגו בירי של שומרים הודים, בנקודת ביקורת של האו"ם. היו אירועים נוספים בהם נהרגו אזרחים. בעקבות אירועים אלה הורה מזכיר האו"ם לכוח להפסיק כל פעולה צבאית בעוד ששליחים בריטים ובלגים פתחו בשיחות עם צ'ומבה בניסיון לשכנעו להיכנע. ב-11 בינואר נכנס כוח שמירת השלום של האו"ם לסקניה, סמוך לגבול הרודזי. כוחות הז'נדרמריה הקטנגית הסתלקו מהמקום ובהם שכירי החרב אשר נמלטו מהמדינה לאנגולה. ב-21 בינואר הכיר צ'ומבה בתבוסתו והסכים להתיר לכוחות האו"ם להיכנס לקולווזי, מעוזו האחרון. מטעני נפץ ומוקשים הוסרו מן הדרך וכוחותיו קיבלו הוראה להיכנע ולהניח את נשקם. בנאום האחרון שנשא בפני נאמניו אמר צ'ומבה לפי הדיווחים: "במהלך השנתיים וחצי האחרונות לחמתם פעמיים בגבורה נגד האויב. עתה עליונותו הפכה מוחלטת."
לאחר פירוק המדינה

מיד לאחר הכניעה נקטה ממשלת קונגו בצעדים לשלב את קטנגה במדינה. אנשי הז'נדרמריה הקטנגית שולבו בצבא קונגו, וג'וזף אילאו, ראש ממשלת קונגו לשעבר, התמנה לשר הממונה על מחוז קטנגה. האו"ם הושיט סיוע לאיחוד המערכות המינהליות והכלכליות של קטנגה עם קונגו. ב-29 בינואר הכריז המזכיר הכללי של האו"ם כי רוב פעולות האו"ם במדינה לשעבר יתמקדו מעתה בהיבטים כלכליים ויהיה דילול של כוחות הצבא ששלח האו"ם שיתמקדו בשמירת השלום. דנמרק, גאנה והפיליפינים התחייבו לשלוח כוחות למדינה. או תאנט אף קרא להורדה הדרגתית של הנוכחות הצבאית באזור, כדי למנוע ניסיון נוסף של הקמת מדינה עצמאית. אף שאו תאנט הגן על השימוש בכוח על ידי כוח האו"ם בקונגו לצורך סילוקו של צ'ומבה, הוא אמר על הקרב האחרון: "לכוח שלום, אפילו לוחמה מעטה היא יותר מדי, גם נפגעים מעטים הם יותר מדי."
קטנגה בתרבות

בשנת 2016 יצא לאקרנים סרט דוקומנטרי בהפקת נטפליקס בשם מצור ג'דוטוויל המתאר את הקרבות שהתנהלו בין כוחות האו"ם שדאג המרשלד שלח לקטנגה לבין המורדים המקומיים בתוספת שכירי חרב צרפתיים, ומתמקד בסיפורה של פלוגה אירית שהתמקמה בשנת 1961 בג'דוטוויל ובמשך כמעט שבוע עמדה במצור מול הכוחות המקומיים ושכירי החרב שלא היססו לירות בהם ולהפציצם. בסרט מככבים ג'יימי דורנן המגלם את מפקד הפלוגה האירית בג'דוטוויל, מארק סטרונג המגלם את קונור קרוז' או'בריאן כשליח האו"ם הראשי לאזור, ומייקל פרסברנדט המגלם את המרשלד. בעלילת הסרט מטוסו של המרשלד מופל על ידי מטוסי קרב שמקורם עלום אך אלה אותם מטוסים שהפציצו את הפלוגה האירית לסייע לכוחותיו ושכיריו של מואיז צ'ומבה.
הערות שוליים

↑  For more on the Gendarmerie, see Jules Gérard-Libois, 'Katanga Secession,' University of Wisconsin Press, 1966, 114-115, 155-174.
↑  Lumumba, Patrice, Congo, My Country, Pall Mall Press.
1 2 3 4 5 6 7  Crisis in Congo: A United Nations Force in Action (1st ed.). Washington DC: Brookings Institution. 1965. ISBN 0-8157-5198-2.
↑  Gerald-Jules Gérard-Libois, Katanga Secession. University of Wisconsin Press, 1966, 114.
↑  Thomas McGhee, Charles C.; N/A, N/A, eds. (1989). The plot against South Africa (2nd ed.). Pretoria: Varama Publishers. ISBN 0-620-14537-4.
מכרה נחושת בקטנגה, כפי שצולם בשנת 1917. עושרה של קטנגה במחצבים היה שיקול מרכזי בהחלטה לפרוש מקונגו
בול של מדינת קטנגה משנת 1961. אף שקטנגה לא הייתה חברה באיגוד הדואר העולמי בוליה כובדו במשלוח דואר מחוץ למדינה.
מורטל קומבט: כיבוש

| --- | --- |

כתובית הפתיחה
 מבוסס על:  מורטל קומבט 
 סוגה:  אמנויות לחימה
 שחקנים:  פאולו מונטלבן דניאל ברנדהרט קריסטנה לוקן טרייסי דגלאס ברוס לוק ג'ף מיק
 ארץ מקור:  ארצות הברית
 שפות:  אנגלית 
 מספר עונות:  1
 מספר פרקים:  22
 הפקה
 מפיקים בפועל:  לורנס קזנוף
 חברת הפקה:  Threshold Entertainment חטיבת הטלוויזיה של ניו ליין סינמה
 הפצה:  האחים וורנר טלוויזיה 
 אתר צילומים:  אולפני הוליווד של דיסני, אורלנדו, פלורידה
 אורך פרק:  45 דקות
 שידור
 רשת שידור:  TNT (ארצות הברית) ערוץ 3 (ישראל)
 תקופת שידור מקורית:  3 באוקטובר 1998 – 22 במאי 1999
 קישורים חיצוניים
 www.mkcsite.com
 דף התוכנית ב-IMDb
 
מורטל קומבט: כיבוש (באנגלית: Mortal Kombat: Konquest) היא סדרת טלוויזיה אמנויות לחימה אמריקאית המבוססת על זיכיון משחקי הווידאו מורטל קומבט. הסדרה הופקה על ידי החברות Threshold Entertainment וחטיבת הטלוויזיה של ניו ליין סינמה ושודרה ברשת TNT מ-3 באוקטובר 1998 ועד 22 במאי 1999. היא צולמה באולפני הוליווד של דיסני באורלנדו, פלורידה. למרות פופולריותה הרבה, הסדרה בוטלה לאחר עונה אחת בלבד עקב עלויות הפקה גבוהות וסופה נשאר עם קליף האנגר פתוח.
סדרה זו היוותה הקדמה לסרטי הקולנוע "מורטל קומבט" ו"מורטל קומבט 2".
עלילה

בתקופה קדומה, ממלכת הארץ הייתה צעירה ונחשקת. הקיסר שאו קאהן, שהיה מגלומן חזק ואכזר, רצה לצרף את כדור הארץ לאוסף הממלכות הכבושות שלו, הידועות בשם "העולם החיצון" (Outworld). כדי להגן על כדור הארץ, נערכת מדי דור אליפות "מורטל קומבט", תחרות שבה מתחרי ממלכת העולם החיצון וממלכת הארץ מחליטים על גורל כדור הארץ. לפני כ-500 שנה, הנזיר קונג לאו הדגול הביס את מכשפו של שאו קאהן, שאנג טסונג. לאחר שקונג לאו ריחם על חייו, שאו קאהן כלא את שאנג טסונג במערות הקובלט.
מטלתו הבאה של קונג לאו היא לאמן דור חדש של לוחמים למען התחרות הבאה, ואשר יחרפו את נפשם למען כדור הארץ. הוא מתחבר לשני לוחמים - סירו, שומר ראש לשעבר, וגנבת בשם טז'ה. שלושת החברים החדשים מודרכים בעיר ז'וזין המסתורית על ידי אל הרעם ריידן, ונמצאים בקרבות תמידיים עם לוחמים של ממלכת העולם החיצון וממלכת הארץ כסקורפיון, סאב זירו, רפטייל, נוב-סאיבוט, המכשף קואן-צ'י ולוחמותיו, וכן המכשף שאנג טסונג הכלוא אשר נשבע לנקום בקונג לאו על תבוסתו המשפילה. יחד עם שאנג טסונג כלואה גם וורפקס, לה יש אג'נדה משלה.
הסדרה מציגה לראשונה את השבטים המאכלסים את ממלכת העולם החיצון - את סאב זירו משבט הלין-קוויי, את הלוחם האלמותי סקורפיון משבט השיראי-ריו, ואת רפטייל, לוחם שבט הזאטרנים דמויי הלטאה. מוצגת הנסיכה קיטאנה, שמצודדת עצמה עם קונג לאו (כשם שצודדה עצמה עם צאצאו לו קאנג בסרט מורטל קומבט), וכן דמות חדשה שאינה מוכרת בזיכיון המשחקים בשם הקיסרית קרייה, המצודדת עצמה עם רפטייל.
עלילה > נקודות דמיון בין הסדרה למשחקי הווידאו

המכשפים שאנג טסונג וקוואן צ'י כורתים ברית במהלך הסדרה. זו הייתה תחזית למשחק שיבוא בהמשך, "מורטל קומבט: ברית קטלנית".
כנופיית "הדרקון השחור" הוצגה לראשונה בסדרה. בהמשך יצאו במשחק דמויות החברות בכנופיה זו כקיינו, קאבאל, ג'ארק, קוברה וקירה.
רשימת שחקנים

| --- | --- |
 שחקנים ראשיים פאולו מונטלבן - קונג לאו הדגול, אלוף ממלכת הארץ  דניאל ברנדהרט - סירו, שומר ראש לשעבר שהוגלה  קריסטנה לוקן - טז'ה, גנבת  טרייסי דגלאס - וורפקס  ברוס לוק - שאנג טסונג, מכשפו של שאו קאהן  ג'ף מיק - ריידן אל הרעם ושאו קאהן, קיסר העולם החיצון:  שחקנים אורחים אדוני מארופיס - המכשף קואן צ'י  אנג'ליקה ברידג'ס - המכשפה אומג'יס  ג'יימי פרסלי - מיקה, אחת מלוחמותיו של קואן צ'י  כריס קאסאמאסה - סקורפיון, נינג'ה משבט השיראי-ריו  ג'יי ג'יי פרי - סאב זירו, נינג'ה משבט הלין-קוויי  ג'ון ולרה - רפטייל, מפקד לוחמי שבט הזאטרנים הלטאיים  אודי אינגלנד - הנסיכה קיטאנה, ביתו המאומצת של הקיסר שאו קאהן
סברינה המכשפה הצעירה (סדרת טלוויזיה)

| --- | --- |

פתיח הסדרה
 מבוסס על:  סברינה המכשפה הצעירה 
 סוגה:  קומדיית מצבים, פנטזיה
 יוצרים:  נל סקובל 
 שחקנים:  מליסה ג'ואן הארט   קרוליין ריאה   בת' ברודריק   ניק באקי
 ארץ מקור:  ארצות הברית 
 שפות:  אנגלית 
 מקום התרחשות:  מסצ'וסטס 
 מספר עונות:  7 
 מספר פרקים:  163   3 סרטי טלוויזיה
 הפקה
 חברת הפקה:  ארצ'י קומיקס 
 הפצה:  CBS מדיה ונצ'רס 
 מוזיקה:  דני לאקס
 אורך פרק:  22 דקות
 שידור
 רשת שידור:  ABC‏ (עונות 1-4)   The WB‏ (עונות 5–7)
 רשת שידור בישראל:  ערוץ הילדים (עונה 1-3)   ערוץ 3 (עונות 5–7)
 תקופת שידור מקורית:  27 בספטמבר 1996 – 24 באפריל 2003
 קישורים חיצוניים
 אתר רשמי
 דף התוכנית ב-IMDb
 
סברינה המכשפה הצעירה (באנגלית: Sabrina, The Teenage Witch) היא קומדיית מצבים אמריקאית מצליחה המבוססת על קומיקס. עלילת הסדרה מתמקדת בסברינה ספלמן, בת למכשף ולאם בת תמותה. היא גרה עם שתי דודותיה בווסטברידג', מסצ'וסטס, ומתמודדת עם שייכותה לשני עולמות. לסדרה 7 עונות, והיא הובילה להפקה של סדרת אנימציה באותו השם.
הסדרה שודרה בין השנים 1996–2003. ארבע העונות הראשונות שלה שודרו ברשת ABC ושלוש העונות האחרונות שודרו בערוץ The WB. בישראל שלוש העונות הראשונות שודרו בערוץ הילדים. העונה הרביעית לא שודרה בישראל. עונות 5–7 שודרו בערוץ 3.
| עונה | פרקים | פרקים | שודרה לראשונה> הפרק הראשון | שודרה לראשונה> הפרק האחרון |
| --- | --- | --- | --- | --- |
| 1 | — | — | 27 בספטמבר 1996 | 17 במאי 1997 |
| 2 | — | — | 26 בספטמבר 1997 | 15 במאי 1998 |
| 3 | — | — | 25 בספטמבר 1998 | 21 במאי 1999 |
| 4 | — | — | 24 בספטמבר 1999 | 5 במאי 2000 |
| 5 | — | — | 22 בספטמבר 2000 | 18 במאי 2001 |
| 6 | — | — | 5 באוקטובר 2001 | 10 במאי 2002 |
| 7 | — | — | 20 בספטמבר 2002 | 24 באפריל 2003 |
דמויות > דמויות ראשיות

סברינה ג'. ספלמן (מליסה ג'ואן הארט): גיבורת הסדרה. גילתה שהיא מכשפה רק ביום הולדתה ה-16. במכללת אדמס למדה עיתונאות. בארבע העונות הראשונות הייתה מאוהבת בהרווי, אחר כך בג'וש. בעונה האחרונה החלה לצאת עם אהרון ואף התארסה לו עד שביום החתונה היא שינתה את דעתה וחזרה להרווי.
סיילם סייברהאגן (ניק באקי, שגם מפיק): החתול המדבר של סברינה. מייעץ לה הרבה בקסמים. בעצם מכשף במקור בן 2100 שנה לפחות, (היה לו אפילו רומן עם קלאופטרה) אך אחרי ניסיון כושל להשתלט על העולם נידון למאה שנות חיים כחתול במשפחת מכשפות. בתחילת הסדרה עדיין נשארו לו 75 שנה לריצוי העונש. אוהב כדורי צמר. מתואר כתחמן וכתככן, שכל מה שמעניין אותו זה לסיים את עונשו. באחד הפרקים של הסדרה האנושית מתגלה שהוא היה מאורס, ויש לו בת.
זלדה ספלמן (בת' ברודריק): הדודה של סברינה, אחות של אדוארד ספלמן. בת כ-600. לקחה על עצמה לטפל בסברינה יחד עם אחותה, בזמן שהיא לומדת להיות מכשפה. מאוד חכמה, אוהבת מדע, הגיונית שקולה והגורם האחראי בסדרה.
הילדה ספלמן (קרוליין ריאה): הדודה של סברינה, אחות של אדוארד ספלמן. גם היא בת כ-600. יחד עם זלדה מטפלת בסברינה. נגנית כינור בעונות הראשונות, אחר כך עוברת לנהל חנות שעונים לעונה אחת ולבסוף קונה את בית הקפה. קלת דעת, אבל נהנת מהחיים. יוצאת עם המון גברים במהלך הסדרה. יחד עם אחותה, שתיהן נותנות לסברינה עצות על להתמודד עם כוחות הקסם שלה, כמו גם עם החיים עצמם.
דמויות > דמויות משנה קבועות

הרווי קינקל: החבר של סברינה בארבע העונות הראשונות. שחקן ספסל כושל בנבחרת הפוטבול "בצלי וסטברידג'", מופיע בעונות 6–7 מדי פעם ואף יצא עם מורגן. בעונה האחרונה הרווי מבין שהוא עדיין מאוהב בסברינה ובפרק האחרון הם חוזרים להיות ביחד אחרי שהיא עזבה את אהרון באמצע החתונה.
ג'ניפר "ג'ני" קלי: חברתה הטובה ביותר של סברינה בעונה הראשונה.
ולרי בירקהד: חברתה הטובה ביותר של סברינה בעונות 2–3.
ליבי צ'סלר: אויבתה של סברינה בשלוש העונות הראשונות. קפטנית קבוצת המעודדות של תיכון וסטברידג', מאוהבת בהרווי, וחביבת הסגן-מנהל. מסתובבת תמיד עם חברותיה המעודדות סי-סי וג'יל.
וילארד ה. קראפט: סגן מנהל תיכון וסטברידג' ואחר מכן נהפך למנהל. שונא את סברינה וחבורתה, ומעריץ את המעודדות ושחקני נבחרת בית הספר. יצא לתקופה עם זלדה ספלמן.
בראד אלקרו (עונה רביעית): חבר של הרווי שללא ידיעתו בעל גנים של צייד מכשפות וסיכן את חיי סברינה ודרימה. סברינה הוציאה לו את הגן בניתוח מסובך לקראת סוף העונה.
ג'וש בלהארט: אחראי המשמרת של סברינה בבית הקפה החל מאמצע העונה הרביעית ובהמשך חבר שלה.
מורגן קאוונה שותפה של סברינה לדירה ואחת מחברותיה הטובות (עונות 5–7).
רוקסי קינג שותפה של סברינה לדירה ואחת מחברותיה הטובות (עונות 5–7).
מיילס גודמן שותף של סברינה לדירה, ואחד מחבריה הטובים (עונות 5–6).
אהרון ג'ייקובס בן זוגה של סברינה ואף ארוסה בעונה 7.
דמויות > דמויות נוספות

יוג'ין פול: המורה לביולוגיה המשעמם.
דרל: ראש מועצת המכשפים. קשוח ועושה צרות לפעמים, וכמעט הפך את ג'ני לצרצר לתמיד. פעם היה מאוהב בהילדה.
טי ג'יי הובאן: דוגמן
ספרים

עד היום יצאו לשווקים 52 ספרים המבוססים על הסדרה, מתוכם שבעה ספרים תורגמו לעברית:
סברינה המכשפה הצעירה (מבוסס על פרקים 1 ו-3)
בלגאן בקניון
סאלם עומד למשפט
כל הנוצץ
מכשפה טובה, מכשפה רעה
ים של מזל
חיי כלב
הערות שוליים

↑  ענת באלינט, שתי סדרות חדשות בעונה הקרובה של ערוץ 3, באתר הארץ, 13 בספטמבר 2002
מלך השכונה

| --- | --- |

פתיח הסדרה
 סוגה:  קומדיית מצבים
 יוצרים:  דייוויד ליט מייקל ג'יי. וייטהורן
 שחקנים:  קווין ג'יימס   ליה רימיני   ג'רי סטילר
 ארץ מקור:  ארצות הברית 
 שפות:  אנגלית 
 מקום התרחשות:  ניו יורק 
 מספר עונות:  9 
 מספר פרקים:  207 
 הפקה
 הפצה:  CBS מדיה ונצ'רס 
 טכניקת צילום:  מערך מרובה מצלמות 
 אורך פרק:  23 דקות
 שידור
 רשת שידור:  CBS 
 רשת שידור בישראל:  הוט 3   סטאר וורלד   yes Stars 3   ביפ (עונות 1–2)   HOT Family   yes Base   yes Comedy
 תקופת שידור מקורית:  21 בספטמבר 1998 – 14 במאי 2007
 קישורים חיצוניים
 www.thekingofqueens.com
 דף התוכנית ב-IMDb
 
מלך השכונה (באנגלית: The King of Queens) היא קומדיית מצבים אמריקנית מצליחה ששודרה ברשת CBS משנת 1998 עד שנת 2007, בכיכובו של קווין ג'יימס.
בישראל, שודרה הסדרה בערוץ הוט 3 ולאחר מכן בשידורים חוזרים, בסטאר וורלד ולזמן קצר ב-yes Stars 3. ב-2010 שודרו שתי העונות הראשונות של הסדרה בערוץ ביפ ולאחר מכן בHOT Family \ yes Base והחל מ-2013 גם בשירות ה-VOD של "הוט". ב-31 בדצמבר 2013 התוכנית סיימה את שידוריה בערוצים yes Base ו-HOT Family (וב-HOT VODׁׂׂׂׂ), וכיום משודרת בערוץ yes Comedy.
עלילה

גיבורי הסדרה הם דאג הפרנן (קווין ג'יימס) ואשתו קארי (ליה רימיני), המתגוררים ברובע קווינס שבניו יורק ביחד עם אביה של קארי, ארתור (ג'רי סטילר). דאג, העובד כשליח בחברת המשלוחים IPS, וקארי, העובדת כמזכירה משפטית בחברת עורכי דין, נאלצים להקדיש הרבה מזמנם ומאיכות חייהם לטיפול בארתור, מה שמביא אותם לשכור מוליכת-כלבים בשם הולי (ניקול סאליבן) כדי שתשמור עליו. חבריו הטובים של דאג הם דיקן (ויקטור ויליאמס), בחור שחור גבוה ובעל ביטחון עצמי, ספנס (פאטון אוסוואלט), שחי חלק ניכר של הסדרה בבית אימו (ואף חולק עימה חדר שינה) ובן דודו דני (גארי ולנטיין). אשתו של דיקן, קלי (מרין דאנגי), היא חברתה הטובה של קארי. השכן של דאג וקארי, לו פריגנו, מגלם את עצמו.
סקירה

| עונה | עונה | פרקים | פרקים | שודרה לראשונה> הפרק הראשון | שודרה לראשונה> הפרק האחרון |
| --- | --- | --- | --- | --- | --- |
|  | 1 | 25 | 25 | 21 בספטמבר 1998 | 17 במאי 1999 |
|  | 2 | 25 | 25 | 20 בספטמבר 1999 | 22 במאי 2000 |
|  | 3 | 25 | 25 | 2 באוקטובר 2000 | 28 במאי 2001 |
|  | 4 | 25 | 25 | 24 בספטמבר 2001 | 20 במאי 2002 |
|  | 5 | 25 | 25 | 23 בספטמבר 2002 | 19 במאי 2003 |
|  | 6 | 24 | 24 | 1 באוקטובר 2003 | 19 במאי 2004 |
|  | 7 | 22 | 22 | 27 באוקטובר 2004 | 18 במאי 2005 |
|  | 8 | 23 | 23 | 19 בספטמבר 2005 | 22 במאי 2006 |
|  | 9 | 13 | 13 | 6 בדצמבר 2006 | 14 במאי 2007 |
פרטי טריוויה

גארי ולנטיין, המשחק את דני, בן דודו של דאג, הוא אחיו במציאות של השחקן קווין ג'יימס.
בעונות הראשונות של כולם אוהבים את ריימונד, התארח קווין ג'יימס מספר פעמים בתור חברו של ריימונד. כשעלתה תוכניתו שלו, התארח גם ריי רומנו בתפקיד ריימונד.
ג'רי סטילר, ששיחק גם את אביו של ג'ורג' בסיינפלד, הוא אביו של השחקן בן סטילר. באחד הפרקים נזכר ארתור בילדותו, ובן סטילר גילם את אביו בזיכרון הילדות.
ורוניקה, אמו הבודדה של חבר של דאג, ספנס, שנואה על ארתור במיוחד, והוא דוחה אותה מעליו בכל הזדמנות. במציאות, השחקנית שמשחקת את ורוניקה היא אשתו של ג'רי סטילר...
גולשים בזמן

| --- | --- |

לוגו הפתיחה
 סוגה:  מדע בדיוני, סדרת טלוויזיה פנטזיה 
 יוצרים:  טרייסי טורמה   רוברט ק. וייס
 כותבים:  טרייסי טורמה 
 בימוי:  אלן איסטמן, Jim Charleston, אדם נימוי, Paul Raimondi, David Peckinpah, Jefferson Kibbee, ורן גילום, דייויד גרוסמן, ריינלדו וילאלובוס, David Livingston, Jim Johnston, Michael Miller, Richard Compton, Mark Sobel, David J. Eagle, פול לינץ', Guy Magar, ג'ף וולנף, לס לנדאו, קולין בקסי, ג'פרי לוי, Reza Badiyi, טימותי בונד, מריו פיליפ אזופרדי, Helaine Head, ג'ון מקפירסון, אנדי טנאנט, ג'ון קרצ'מר, פליקס אנריקה אלקלה, מיכאל קוייש, ג'רי אוקונל, פריס ברקליי, Peter Ellis 
 שחקנים:  ג'רי אוקונל (עונות 1–4)   סברינה לויד (עונות 1–3)   קליבנט דריקס   ג'ון ריס-דייוויס (עונות 1–3)   קארי ווהרר (עונות 3–5)   צ'ארלי או'קונל (עונה 4)   רוברט פלויד (עונה 5)   טמבי לוק (עונה 5)
 ארץ מקור:  ארצות הברית 
 שפות:  אנגלית 
 מקום התרחשות:  סן פרנסיסקו, לוס אנג'לס 
 מספר עונות:  5 
 מספר פרקים:  88 
 הפקה
 הפצה:  NBCUniversal הפקות, הולו 
 מוזיקה:  דני לוקס 
 אורך פרק:  44 דקות
 שידור
 רשת שידור:  FOX (עונות 1–3)   Sci Fi Channel (עונות 4–5)
 רשת שידור בישראל:  ערוץ הילדים   AXN
 תקופת שידור מקורית:  29 במרץ 1995 – 29 בדצמבר 1999
 קישורים חיצוניים
 דף התוכנית ב-IMDb
 
הגולשים בעונה הראשונה (מימין לשמאל): קווין, פרופסור ארתורו, רמברנדט ווייד
"מד הזמן" שפותח את חור התולעת ומגלה לגולשים כמה זמן נשאר להם בכל עולם
גולשים בזמן (במקור באנגלית: Sliders) היא סדרת טלוויזיה אמריקנית מסוגת מדע בדיוני אשר נוצרה בידי רוברט ק. וויס וטרייסי טורמה. הסדרה שודרה במקור בין השנים 1995–2000 ועלילתה נסובה סביב חבורה של ארבעה אנשים אשר עוברת בין יקומים מקבילים דרך חורי תולעת ומנסה למצוא את דרכה חזרה ליקומם המקורי. בזמן המעבר שלהם בין יקומים, הם נחשפים להיסטוריה אלטרנטיבית ותוצאותיה (למשל יקום בו גרמניה הנאצית ניצחה במלחמת העולם השנייה).
השם בו הופצה הסדרה בישראל, "גולשים בזמן", מטעה, מכיוון שהחבורה למעשה אינה גולשת בזמן לעבר ולעתיד אלא נמצאת באותו זמן אך ביקומים מקבילים. שם הסדרה בעברית נובע ככל הנראה משימוש ב"מד הזמן" אשר באמצעותו, נפתח חור התולעת למימד הבא כאשר נגמר הזמן המוקצב.
עלילה

קווין מלורי (ג'רי אוקונל) הוא סטודנט מבריק לפיזיקה המצליח ליצור במרתף ביתו מכונה המאפשרת מעבר בין יקומים מקבילים. לאחר ניסוי ראשוני מוצלח, בו עבר ליקום מקביל לזמן קצר, הוא מגלה שבזמן שנעדר, כפיל מיקום מקביל הגיע לזה שלו, התחזה לו וגרם למספר תקריות מביכות בחייו. מלורי פוגש בכפיל וזה מנסה ללמד אותו על ה"גלישה" - מעבר בין היקומים. הכפיל מנסה להזהיר את מלורי שלא לנסות לחזור ליקום המקורי לפני שמד זמן ביחידת השליטה על המעבר מתרוקן, אך זמנו נגמר והוא חוזר ליקום ממנו בא בטרם הצליח להעביר את המסר.
נלהב מתגליתו, קווין מזמין להדגמה את המרצה שלו לפיזיקה, פרופסור מקסימיליאן ארתורו (ג'ון ריס-דייוויס), ואת ידידתו הטובה וייד (סברינה לויד). השלושה יוצאים למסע ביקום מקביל, אך עקב טעות בחישוב, חור התולעת שואב לתוכו גם עובר אורח ליד ביתו של מלורי - זמר בשם רמברנדט בראון (קליבנט דריקס). הארבעה מגיעים לעולם הנמצא בעידן קרח. מד הזמן מורה להם כי עליהם להמתין 5 שעות, אך כאשר טורנדו מאיים על חייהם הם נאלצים לגלוש בזמן מוקדם יותר, דבר הגורם לאובדן הקואורדינטות של יקום המוצא שלהם.
פרקי הסדרה עוקבים אחר הרפתקאותיהם של הארבעה ביקומים המקבילים השונים אליהם הם גולשים, כאשר הם מתמודדים עם מצבים המעמידים אותם בסכנה. לעיתים קרובות הם מתערבים באירועי המקום אליו הגיעו ופועלים למען עשיית טוב כראות עיניהם. במקרים אחרים על החבורה למנוע מגורמים הרוצים לנצל את טכנולוגיית הגלישה למטרותיהם ואף להילחם בגזע עוין המבקש לכבוש את כל העולמות המקבילים.
עלילה > עונות 1–2

שתי העונות הראשונות התמקדו בהתמודדות הגולשים עם הכפילים מהיקומים המקבילים ובהתמודדות הגולשים במערכות חוקים אחרות אשר קיימות ביקומים אליהם הגיעו, כמו יקום שבו הזמן נע לאחור, יקומים בהם ארצות הברית הפסידה במלחמותיה הגדולות (למשל במלחמת העצמאות של ארצות הברית ובמלחמה הקרה), יקום שבו מהפכת שנות השישים לא הפסיקה, יקום בו מוצרי החשמל הוצאו מחוץ לחוק, יקום ששם את מבטחו בעל טבעי ועוד רבים אחרים. הגולשים צריכים להתמודד לא רק עם כפיליהם, אלא גם עם תוצאות ההתערבות שלהם ביקומים מקבילים גם לאחר עזיבתם (דבר שהגיע לשיאו כאשר הגולשים השאירו אחריהם טכנולוגית נשק גרעיני ביקום שבו אלברט איינשטיין סירב לתמוך בפיתוחו של נשק זה).
עלילה > עונה 3

בעונה זו, הגולשים מגיעים ליקום המאוים להיכחד על ידי פולסר, ושלטונות הצבא מנסים לפתח טכנולוגיית גלישה כדי להגר ליקום אחר. לחבורה מצטרפת מגי בקט (בגילומה של קארי ווהרר), טייסת בחיל הנחתים, שרודפת אחר מפקדה, קולונל ריקמן (רוג'ר דלטרי), שרצח את בעלה. הגולשים מגלים שריקמן נדבק במהלך מלחמת המפרץ בפטרייה שהורסת את מח העצם שלו, וכדי לשרוד הוא שואב את מח העצם מאנשים אחרים ובכך גורם להם לנזק מוחי. ריקמן שואב חצי מנוזל מח העצם של פרופסור ארתורו וגורם לו שיתוק קל, החבורה מוצאת את הפרופסור גוסס ומלווה אותו לשער, ריקמן יורה בהם אבל הורג את ארתורו שהגן על מאלורי, ובורח עם שלט אשר, לדעת קווין, יוכל להחזיר את הגולשים ליקום הראשוני, שזוכה לכינוי Earth Prime. הגולשים רודפים אחר ריקמן בין היקומים המקבילים עד שבפרק האחרון של העונה ריקמן נהרג לאחר שפספס את השער הזמן ונפל למותו, וייד ורמברנדט חוזרים ליקום הראשוני, בעוד קווין ומגי ממשיכים במסעותיהם, עקב תקלה בשלט.
עלילה > עונה 4

הקרומגס, שהופיעו בפרק אחד בסוף העונה השנייה, חוזרים והופכים למרכז הסדרה. הקרומגס היו אבולוציה של האדם הניאנדרתלי מיקום שבו לא רק שהאדם הניאנדרתלי לא הוכחד, אלא אף הצליח לשעבד את ההומו סאפיינס. אותו אדם ניאנדרתלי יצר חברה אחידה, מיליטריסטית ולאומנית, המאוחדת רק בזכות הפניית שנאת התושבים להומו סאפיינס בכל היקומים שבהם הוכחד האדם הניאנדרתלי. בהיותם יוצאי דופן לעומת האדם הניאנדרתלי אשר נכחד בשאר היקומים, הקרומגס הניאנדרתלים התפתחו מבחינה טכנולוגית יותר מכל בני ההומו סאפיינס משאר היקומים. בעזרת כלי התעופה המשוכללים שלהם הם יכלו לגלוש בין יקומים בצורה המונית ונשלטת, להעביר בהם צבאות ולהשתלט על ההומו ספיאנס ביקומים המקבילים.
בתחילת העונה חוזרים הגולשים ל-Earth Prime, אך מגלים שזה נכבש על ידי הקרומגס. קווין מגלה שהוא מאומץ ולמעשה מוצאו מיקום אחר והחבורה מתחילה לתור אחר אחיו התאום - קולין (צ'ארלי א'וקונל). במהלך העונה פוטרה השחקנית סברינה לויד, דבר שהתבטא בכך שהדמות שהיא מגלמת, וייד, נחטפה על ידי הקרומגס. הדמות חזרה, גם אם בקולה בלבד, להופעת אורח באחד הפרקים שבעונה החמישית.
עלילה > עונה 5

לאחר העונה הרביעית האחים א'וקונל (שגילמו את קווין מלורי ואחיו התאום קולין) התפטרו. כדי להתמודד עם חסרונם, הוכנס לסדרה מדען מטורף בשם ד"ר גייגר (פיטר ג'וראסיק), המפתח תהליך בין-ממדי שלטענתו הוא בעל יכולת ריפוי, אך כתוצאה מהנסיונות התברר שקווין התמזג לתוך עוזר המעבדה של המדען בעוד אחיו אבד בתוך המערבולת תוך שהוא גולש ללא שליטה בין העולמות (תופעה שכונתה באופן אירוני "לא תקוע", שכן האדם במערבולת ממשיך לנוע ללא הרף בחור התולעת אך אינו מגיע לשום מקום). העוזר אליו מֻזַּג קווין מלורי (רוברט פלויד) חוֹבֵר למגי ורמברנדט, כשמצטרפת אליהם עוזרתו של המדען - דיאנה דייוויס (טמבי לוק), שנשבעת לעזור לחבורה למצוא את קולין ולהפריד בין שני הקווינים.
בפרק האחרון בסדרה ד"ר גייגר מוסר לחבורה את מיקום יקומי הבית שלהם. כשהחבורה מתכוונת לגלוש אליהם, הם מגיעים במקום זאת לעולם שבו מעלליהם מוכרים לכל. מתברר כי באותו עולם אדם זקן החל לחזות בכל הרפתקאותיהם ולתעד אותן ואף הופקה סדרת טלוויזיה פופולרית עליהם. הזקן מסביר לחבורה כי אם יגלשו מיקום זה - זו תהיה גלישתם האחרונה. החבורה מחליטה להסתכן ולגלוש ביחד עם הווירוס כדי לגרש את הקרומגס באמצעות נשק ביולוגי אותו פיתחו תושבי היקום בו הם נמצאים עתה מעולמו של רמי - Earth Prime, אך שלט הגלישה שלהם נהרס. לבסוף מצליחה החבורה לאפשר לרמי לגלוש לבדו בעזרת ציוד ישן של הקרומגס, וזה גולש בחזרה ליקומו ובגופו הנשק הביולוגי. סוף פתוח זה של העלילה הותיר מקום רב לתהיות על גורלו של רמי, אך כבר בעת הפקת הפרק היה ידוע כי יהיה זה הפרק האחרון בסדרה.
עונות ושינויים במהלך הסדרה

העונות הראשונות שודרו ב-FOX. העונה השלישית החלה לעבור מספר שינויים, מיקום הצילומים עבר מוונקובר, קנדה ללוס אנג'לס, קליפורניה שהייתה יותר קרובה לאולפנים של FOX. היא יותר התבססה על אקשן עם אלמנטים או השראה מסרטי קולנוע פופולריים. טרייסי טורמה איבד את השליטה בצוות ההפקה ועזב לאחר סכסוך פנימי עם המפיק בפועל דייוויד פקינפה שלקח אחריות מלאה על הסדרה. לאחר עזיבתו של טורמה ג'ון ריס-דייוויס, שרצה לפרוש לאחר ביקורת חריפה נגד המפיק וחוסר האיכות של התסריטים, פוטר באמצע העונה השלישית. מחליפתו הייתה קרי ווהרר שנשארה עד לסיום סדרה. בתום העונה השלישית רשת FOX ביטלה את הסדרה. הסדרה עברה לערוץ הכבלים "Sci Fi Channel" בו שודרה עד העונה החמישית. העונה החמישית נחשבת לכושלת מכולם, מאחר שסבלה משינויים בעלילה, לאחר עזיבתם של השחקנים ג'ון ריס-דייוויס, סברינה לויד, וג'רי אוקונל, ובעיות תקציב שגרמו למפיקים לאחר תום העונה החמישית לבטל את הסדרה, למרות שהעונה החמישית הסתיימה בקליף האנגר ולא קיבלה סיום יותר סופי.